text: Koldingkirke er vildt populær
  07 april 2014 kl. 12.22
  Besøgstallet stiger i Kristkirken i Kolding, der ikke vil vie homoseksuelle. Det skriver Jydske Vestkysten mandag.
  Når Kristkirkens kirkeklokker ringer til gudstjeneste om søndagen, fyldes kirken af flere og flere besøgende.
  For imens medlemsflugten fra den danske folkekirke fortsætter, går det den modsatte vej i Kristkirken i Kolding: Siden 2001 er besøgstallet vokset med 50 %. Det skriver Jydske Vestkysten mandag.
  Kirken er ellers blevet kendt og kritiseret for at ansætte præster, der ikke vil vie homoseksuelle og fraskilte. Men netop dét kan være kirkens stærke side, mener menighedsrådsformand i Kristkirken, Karen Storgaard Larsen:
  - Vi har måske en skarpere teologisk profil end flere andre kirker, og det er der mange kirkegængere, som godt kan lide. De føler sig tilpas med, at vi satser på en klassisk gudstjeneste, siger hun til Jydske Vestkysten.
  